
Бақылау және қадағалау органдарының бизнес-қоғамдастық алдындағы есебінің бірыңғай күні туралы талдамалық анықтама

Қазақстан Республикасы Президенті жанындағы Ұлттық инвесторлар кеңесінің 2019 жылғы 24 мамырдағы отырысының қорытындысы бойынша Мемлекет басшысының берген тапсырмасын орындау мақсатында мемлекеттік бақылау және қадағалау функцияларын жүзеге асыратын мемлекеттік органдардың жыл сайынғы есептік кездесуі өткізіледі. Іс-шараның мақсаты – мемлекеттік бақылау және қадағалау саласындағы заңнама бұзушылықтарының алдын алу мәселелерін талқылау, сондай-ақ кәсіпкерлердің құқықтық сауаттылығын арттыру.
Қазақстан Республикасы Ұлттық экономика министрінің 2021 жылғы                         25 мамырдағы № 53 бұйрығына сәйкес аталған іс-шара қыркүйек айының соңғы бейсенбісінде өткізіледі.
«Қазақстан Республикасындағы мемлекеттік бақылау және қадағалау туралы» заңға сәйкес бақылау және қадағалау органдарына орталық мемлекеттік органдар, олардың ведомстволары мен аумақтық бөлімшелері, сондай-ақ тексерілетін субъектілер қызметінің Қазақстан Республикасының заңнамасында белгіленген талаптарға сәйкестігін бақылауды және тексеруді жүзеге асыратын жергілікті атқарушы органдар жатады.
Бұл ретте кәсіпкерлік субъектілеріне қатысты құқық қорғау органдары бақылау немесе қадағалау іс-шараларын тек жедел-іздестіру қызметі, қылмыстық қудалау, әкімшілік іс жүргізу және құқық қорғау органдары жүзеге асыратын реттеушілік функцияларды іске асыру шеңберінде, сондай-ақ Қазақстан Республикасының заңдарында көзделген өзге де жағдайларда жүргізеді.
Сонымен қатар, мемлекеттің негізгі міндеттерінің бірі кәсіпкерлікті дамыту және инвестициялар тарту үшін қолайлы жағдай қалыптастыру болып табылады. Бұл ретте кәсіпкерлік субъектілерінің құқықтары мен заңды мүдделерін қорғау маңызды мәселе болып саналады, оған бақылау-қадағалау органдарының қызметі де ықпал етуге тиіс.
Бүгінгі таңда облыста 59 717 шағын және орта кәсіпкерлік субъектісі жұмыс істейді, онда 148 мыңнан астам адам жұмыспен қамтылған. Ағымдағы жылдың                            1-тоқсанында ғана олар 551,3 млрд теңгенің өнімін өндірді, бұл өткен жылдың сәйкес кезеңімен салыстырғанда 7%-ға артық (515,9 млрд теңге). Нәтижесінде шағын және орта бизнестің жалпы өңірлік өнімдегі үлесі 29,8%-ға жеткізілді.
Құқықтық статистика, санитариялық-эпидемиологиялық қадағалау органдарының, Төтенше жағдайлар департаментінің және басқа да бақылау-қадағалау органдарының өкілдері бизнестің әртүрлі салаларындағы құқық бұзушылықтардың алдын алу және оларды анықтау бойынша жүргізіліп жатқан жұмыстар туралы баяндама жасады. Сондай-ақ Кәсіпкерлердің өңірлік палатасының алаңында кәсіпкерлер көтерген неғұрлым өзекті проблемалық мәселелер қаралды.
Іс-шараға қалалар мен аудандардың әкімдіктері, «Қазақстан темір жолы – Жүк тасымалы» АҚ филиалының, «ҚазАгроҚаржы» АҚ филиалының өкілдері және өңірлердегі 120-ға жуық кәсіпкер қатысты.
Жалпы, Қостанай облысында жеке кәсіпкерлік субъектілерін тексеру саны  19%-ға өскен, бұл ретте тексерулердің негізгі ауыртпалығы шағын бизнеске түседі. Бизнеске қатысты жүргізілген барлық тексерулердің тиімділігі 44%-ды құрайды, ал 2026 жылдың өткен кезеңінде тексерулерді тіркеудің күшін жою фактілері сот тәртібімен анықталған жоқ.
Мемлекет басшысының бизнеске түсетін қысымды төмендету жөніндегі тапсырмасын орындау мақсатында тексерілетін субъектілерге қойылатын талаптар да олардың қайталануы және өзектілігін жоғалтуы тұрғысынан зерделенуде. 2025 жылғы қаңтардан бастап Кәсіпкерлік, Азаматтық процестік кодекстерге және Әкімшілік құқық бұзушылық туралы кодекске инвесторларға қатысты шешімдерді прокурормен міндетті түрде келісуді көздейтін түзетулер қолданысқа енгізілді.
ҚР Бас прокуратурасы инвесторларға қатысты заңсыз тексерулер мен өзге де шаралардың жолын кесу мақсатында «Прокурорлық сүзгі» тетігін енгізді. Қазіргі уақытта мемлекеттік орган прокурормен келісім алмай инвесторды тексеруге, оның қызметін тоқтата тұруға, лицензияларын қайтарып алуға, әкімшілік жазалар қолдануға және өзге де шектеулер енгізуге құқылы емес. Сүзгі өңірлік және жалпыұлттық инвесторлар пулына енгізілген инвесторларға ғана қолданылады. 2026 жылдың өткен кезеңінде «Прокурорлық сүзгі» тетігін іске асыру шеңберінде инвесторларға қатысты 58 тексеру тіркелді.
Мәселелерді жедел шешу мақсатында Кәсіпкерлердің өңірлік палатасының алаңында облыс прокуратурасының, Экономикалық тергеп-тексеру департаментінің, Мемлекеттік қызмет істері департаментінің басшылығы кәсіпкерлерді жеке қабылдайды. Өңірлік деңгейдегі мәселелер мемлекеттік және құқық қорғау органдарымен бірлесіп шешіледі.
